Nezaobilazna na uskrsnom stolu je i šunka. Mesnica VIMIS ima izvrsnu ponudu rolane šunke u mreži po cijeni od 38 kuna hrvatskog porijekla, rolane šunke po 33 kune iz uvoza, te kuhane šunke po 60 kuna. U Spizi se, pak, rolana lopatica nudi po 29,99 kuna, kuhana šunka po 54,99, a ako želite rezanu, onda je deset kuna skuplja, ali odličnog izgleda, proizvođača s Kukuljanova. Šunke iz vlastite proizvodnje s Kastva nudi »Boškarin«, i to po cijeni od 35 kuna po kilogramu, a u mesnici »Smrekar« šunka podrijetlom ispod Velebita ima cijenu od 50 kuna. Prodajno mjesto »Pivac« pak nudi šunku po 59,90 kuna iz Makedonije.

U supermarketima, primjerice, kilogram šunke (ne govorimo o jeftinijoj rolanoj lopatici) ima različite cijene – u Lidlu je 30, u Konzumu 37 kuna, a u Plodinama 40 kuna.

Neki će Riječani za Uskrs s obitelji na ručak u restoran, drugi su se ipak odlučili za nešto jeftiniju, ali i blagdanu primjereniju varijantu u kućnom ambijentu. Ana Fabijan, koju smo zatekli na riječkoj placi gdje, kaže, obožava kupovati, a ima trenutno i nešto više vremena i svakodnevno je u »điru« placom, odlučila se za obiteljsko okupljanje oko stola. – Uskrs je vrijeme da se pogledamo i zagrlimo svoje bližnje. Uopće blagdanski stol ne mora biti bogat, a i ne moramo se prejedati, ionako sve počinje i završava s bliskima s kojima se podružiš i nasmiješ – kaže Ana Fabijan koju smo na trenutak prekinuli u kupovini miješane salate.

Jaja i luk

Uz šunku, i jaja na riječkoj placi ima uistinu u izobilju, od onih podrijetlom iz Poljske, do domaćih OPG-ovaca. Na prodajnom mjestu u srednjem paviljonu pronašli smo svježa jaja OPG-a Pejaković iz Petrinje. Prodaju se po dvije kune za komad, s deklaracijom na kojoj piše da su »jaja iz otvorenog uzgoja«, istaknutom gramažom između 53 do 63 grama po jajetu i rokom trajanja do 25. travnja, razreda M. Na pitanje što znači oznaka M, prodavačica nam odgovara da je to kategorizacija za mala jaja. Na vanjskom štandu pak, jaja kategorizirana u nama prihvatljiviju i razumljiviju klasifikaciju – XL komad po 1,30, L po 1,20, M po kunu, a S, ili najmanja, imaju cijenu od 0,80 lipa. Svježa, s deklaracijom uvoza iz Poljske, garantirano svježa, a pritom jaja XL klase, gotovo bez iznimke imaju dva žumanjka.

Ova najvažnija uskrsna namirnica u supermarketima ima sličnu cijenu kod svih trgovaca: od 11 do 15 kuna za 10 komada, ovisno o kvaliteti, a svakako je isplativije kupiti pakiranje od 30 jaja, čija cijena se, ovisno o trgovačkom lancu, kreće od 25 do 30 kuna. Jaja su proizvedena u Hrvatskoj, izuzev dijela asortimana u Konzumu koji prodaje pakiranje od 10 jaja iz Italije po 13 kuna. Deset jaja u Billi košta devet kuna, u Plodinama je 15.